Argentinianul Diego Milito a fost numit în postul de antrenor al echipei de fotbal Atletico Mineiro, a anunţat duminică această grupare, care se pregăteşte să participe la Copa Libertadores, cea mai importantă competiţie intercluburi din America de Sud, informează EFE, potrivit Agerpres.
Milito (43 de ani) este "unul dintre numele principale ale unei noi generaţii argentiniene" de antrenori şi a sosit la Atletico Mineiro în baza unui contract valabil până în 2025, a informat clubul din Belo Horizonte pe reţelele de socializare.
Fost antrenor al echipelor Argentinos Juniors, Estudiantes, Independiente şi O'Higgins, ultima din campionatul chilian, Gabriel Milito îl va înlocui pe fostul selecţioner al Braziliei şi Portugaliei, Luiz Felipe Scolari, demis săptămâna aceasta de la conducerea tehnică a lui Atletico Mineiro.
Clubul a publicat şi un mesaj de la Gabriel Milito, care s-a declarat "foarte fericit şi încântat să o antreneze pe 'Galo', un gigant al fotbalului brazilian şi sud-american", felicitând totodată noul său club pentru "116 ani de istorie", în ajunul aniversării fondării sale.
Ca jucător, Gabriel Milito a evoluat ca fundaş central şi şi-a început cariera la Independiente, club la care s-a întors înainte de retragere, după ce a îmbrăcat tricourile echipelor spaniole Real Zaragoza şi FC Barcelona.
Atlético Mineiro va evolua anul acesta în Copa Libertadores, în care a fost repartizată în Grup G, alături de Penarol Montevideo (Uruguay), Rosario Central (Argentina) şi Caracas FC (Venezuela).
Primul meci din turneul continental al brazilienilor va fi pe 4 aprilie, când se vor deplasa în capitala Venezuelei.